Interstate 95, Massachusetts

De Interstate 95 (kuaz I-95) is a Interstate Highway on da Ostgstod in de USA, dea am Atlantik entlong duach meahrane Bundesstootn vo Florida bis Maine fiaht. In Massachusetts fongt de Streckn in Attleboro on da Grenz zu Rhode Island o und valafft in neadlicha bzw. noadestlicha Richtung z'nächst bis noch Canton, wo's se mid da Route 128 vaeint. Se fiaht weita entlong vo de Außnbereiche vo da Metropolregion Greater Boston noch Peabody, wo's se wieda vo da Route 128 trennt und neadli in Richtung vom Merrimack River obzweigt. De Streckn geht schliaßli neadli vo Salisbury in an Bundesstoot New Hampshire iwa.
Strecknvalauf.
Vo Attleboro bis Canton.
De I-95 iwaqueat de Stootsgrenz vo Pawtucket aus ois sechsspuriga Highway. De easchtn zwoa Ausfoahtn 2A und 2B bietn Onschluss on de Massachusetts Route 1A und on an U.S. Highway 1. De Ausfoaht 1 is a nua in sidlicha Foahtrichtung nutzbore Obfoaht zum U.S. Highway 1 in Richtung Rhode Island. De Ausfoahtn 3 bis 5 fiahn in de Gengd um Attleboro, wobei de Ausfoaht 4 zum neadlichn End vo da Interstate 295, Rhode Island-Massachusetts fiaht.
De Ausfoahtn 6A und 6B in Mansfield bietn Onschluss on de Interstate 495, de in am Boong um Boston herumfiaht und'n Zuagong noch Worcester, zum Massachusetts Turnpike und in an westlichn Tei vo Massachusetts sowia sidli noch Cape Cod eameglicht. In Mansfield befindt se unta ondam des Amphitheata Comcast Center im Bsitz vo Live Nation.
Vo duat fiaht de I-95 weita noadweats noch Foxborough, wo des Gillette Stadium iwa de Ausfoaht 9 eareicht wean ko. De Interstate valafft im Onschluss duach Sharon, Walpole und Norwood, bevoa se in Canton af's sidliche End vo da Interstate 93 trifft (Ausfoaht 12).
Vo Canton bis Peabody (Route 128).
On da Kreizung zua I-93 fongt aa de identische Strecknfiahrung mid da Massachusetts Route 128 o. Da Highway fiaht weita duach Westwood, Dedham, Needham und Wellesley, wo ea bei Ausfoaht 20 an Obzweig zua Massachusetts Route 9 bietet und se af 8 Spuan ausweit. Es foing af da Streckn de Städt Newton und Weston sowia a Vabindung zum Massachusetts Turnpike on da Ausfoaht 25.
Vo duat wendt se de I-95 noadestli noch Waltham und Lexington und bietet on da Ausfoaht 29 Onschluss on an Concord Turnpike bzw. de Massachusetts Route 2. Bei Burlington kreizt de I-95 on da Ausfoaht 32A mid'm U.S. Highway 3, um donn weita noadestli duach Woburn und Reading z fiahn.
Duat gibt's eaneit a Vabindung zua I-93, noch dea se de I-95 wieda af 6 Foahspuan reduziat und im weitan Valauf duach Wakefield, Lynnfield und Peabody fiaht, wo's de sechsspuarige Route 128 on da Ausfoaht 45 mid'm Zui Gloucester wieda vo da jetzt nua no viaspuarign I-95 trennt.
Vo Peabody bis Salisbury.
Nochdem de I-95 de Route 128 valossn hod, vabroatat's se af ocht Foahspuan und fiaht weita noadweats duach weniga dicht bsiedlte Regiona vom Bundesstoot. De Stroß fiaht dobei zu de Orte Danvers, Boxford, Georgetown, Rowley, Danvers, Newbury, West Newbury, Newburyport, Amesbury und Salisbury. Af dem uma longa Teistick is de Vakeahsdichtn iblichaweis recht gring. Noch da Ausfoaht Nr. 57 weist de Streckn bis zua Kreizung mid da I-495 wieda a Broatn vo 6, donoch eaneit vo 8 Foahspuan af.
Des neadliche End vo da I-495 bsteht in ana Y-feamign Vabindung zua I-95 on dean Ausfoaht 59 kuaz voa da Grenz zu New Hampshire. De Foaht noch Sidn is on dea Stej iwa de Ausfoaht 58 in Richtung Massachusetts Route 110 West megli, de zua Ausfoaht 55 vo da I-495 fiaht. De neadlichste Ausfoaht vo da I-95 in Massachusetts trogt de Nr. 60 und bietet a Vabindung noch Amesbury und zua Massachusetts Route 286 in Richtung Salisbury Beach bzw. Hampton Beach. Noch ana Untafiahrung iwaqueat de I-95 de Stootsgrenz noch Seabrook, New Hampshire.
Gschicht.
De uaspringlichn Plän hom voagseng, de I-95 duach's Stodzentrum vo Boston duach Readville und entlong vom Southwest Corridor bis Roxbury z fiahn. Vo duat hod da Plan de Weitafiahrung noch Ostn entlong vom Southeast Expressway in South Bay voagseng, um donn neadli zua Central Artery on da Kreizung zum Massachusetts Turnpike z fiahn. Vo duat woa de Onbindung on an Northeast Expressway in Charlestown entlong vo de Ufa vom Charles River plant.
Olladings san im Joar 1972 vom domoling Gouverneur Francis W. Sargent olle Plän fia Interstate Highways innahoib vo da Strecknfiahrung vo da Massachusetts Route 128 afgrund vo Onwohnaprotestn (mid Ausnohm vo da I-93) afgem worn. De oanzign duach de Voagengaoaganisationa vom Massachusetts Department of Transportation featiggstejtn Teisticke hom im Northeast Expressway vo "Charlestown" noch Saugus (heit Tei vom U.S. Highway 1) und da Central Artery bstondn, de des Bostona North End vom Stodzentrum trennt.
Vo 1972 bis 1974 hom de jetzt neien Plän voagseng, de I-95 entlong vo oana neadlichn Valengarung vom Northeast Expressway bis zua Route 128 im noadwestli glengna Danvers z fiahn. Zu dea Zeid hod de I-95 offiziej vo Canton noch Braintree und neadli entlong vom Southeast Expressway vo Braintree bis Boston gfiaht, um donn da Central Artery zu foing und entlong vom Northeast Expressway in Boston, Chelsea und Revere weita z'fiahn.
Ois jedoch de Eaweitarung vom "Northeast Expressway" zwischn "Saugus" und "Danvers" 1974 afgem worn is, hod de Strecknfiahrung vo da I-95 iah heitige Foam. De I-93 is valengat worn, um de I-95 in "Canton" z treffn. Af'm Weg vom End vom "Northeast Expressway" bis zum Saugus River in "Saugus" kenna no heit Spuan vo dena Plän gseng wean - entlong vo da ned bautn Strecknfiahrung vo "Saugus" zua "Route 128" stenga ungnutzte Bruckn, Auffoahrampn ins Nix und scho begrodigte, jedoch ned asphaltiate Foahbohna, wejche de I-95 afnema hom soin.